
 ДО
ОБЩИНСКИ СЪВЕТ
БУРГАС




Д О К Л А Д Н А    З А П И С К А
СТАНИМИР АПОСТОЛОВ
ЗАМ.-КМЕТ „ФИНАНСИ, БЮДЖЕТ, ИКОНОМИКА И МОРСКО ДЕЛО“
 
ОТНОСНО: Oтдаване под наем на недвижим имот, собственост на „Благоустройствени строежи“ ЕООД на Фондация „Лили Иванова“, за срок от 10 години

УВАЖАЕМИ  ОБЩИНСКИ  СЪВЕТНИЦИ,
	
 	В Община Бургас постъпило писмо от Фондация „Лили Иванова“ ЕИК 207438131, с искане за получаване на разрешение от Общински съвет - Бургас за обособяване на многофункционален културен център Saloon LI, в района около Летен театър - Бургас. След обследване на наличните постройки се установи, че подходяща за такъв център е сграда 07079.618.3.28, застроена на площ от 62 кв. м находяща се в Приморски парк, собственост на „Благоустройствени строежи“ ЕООД, с прилежаща към нея зимна градина.
Фондация „Лили Иванова“ ЕИК 207438131 е юридическо лице с нестопанска цел, регистрирано в обществена полза с цел популяризиране постиженията на българската музика и култура в страната и чужбина и повишаване на тяхното ниво, както и запазване и предаване на поколенията на творчеството на Лили Иванова. Организацията възнамерява да реализира своето инвестиционно намерение като изгради многофункционален културен център Saloon LI в гр. Бургас и желае да сключи дългосрочен договор за максимално допустимия срок, предвид намерението да вложи значителни средства за реконструкция и пълно обновяване на обекта. 
Предвижда се, чрез обновяване да се модернизира пространството, за да се впише в градската и парковата среда, като при проектирането на фасадите и другите елементи ще бъдат заимствани детайли от съществуващите екстериорни решения в зоната, в която е разположен обекта.  Културния център ще включва многофункционална част, частично оформена като зимна градина с възможност за отворени обеми и хармонично сливане с парковата среда за  изложби, срещи, концерти, представяне на творци и произведения, както и друга културна, художествена и съпътстваща дейност. В рамките на съществуващата сграда ще се обособи и бюфет за обслужване на събития и гости, информационен център за популяризиране на всички културни събития, провеждани на територията на община Бургас и продажба на билети за тях, санитарни и обслужващи помещения, гримьорни и др. 
Целта на фондацията е да се реализира един привлекателен и модерен обект, изпълняваш специфични художествени и творчески функции, чрез който да популяризира българското изкуство, да стимулира развитието на млади таланти и да отдаде нужната почит на бележити творци. Ще бъдат организирани и школи за деца и ученици. 
Друга цел на организацията е, да се експонират награди и лични вещи на големи български артисти, което ще превърне центъра в една от туристическите забележителности на гр. Бургас и ще допринесе за  развитие и разширяване на културния и събитиен туризъм.
Към настоящия момент обектът е неизползваем, към него няма налице интерес от страна на наематели и се нуждае от сериозен ремонт. Съгласно подаденото заявление всички извършени ремонти и подобрения по сградата, ще останат са в полза на дружеството.  
Имотът е собственост на дружеството не е внесен като непарична вноска от общината, поради което не сме в хипотезата на чл.18 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас. 
За сключване на договор за наем над 3 години е необходимо решение на Общинският съвет, в качеството му на упражняващ правата на едноличния собственик на капитала, по аргумент от разпоредбата на чл.12, ал.1 т.10 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас. 

Законът за общинската собственост дава възможност с решение на Общинския съвет, свободни нежилищни имоти да се отдават под наем без търг или конкурс за здравни, образователни и социални дейности за задоволяване на съответните нужди на населението на юридически лица с нестопанска цел, регистрирани в обществена полза, за осъществяване на предвидена в устройствените им актове дейност на територията на Община Бургас.
В конкретния случай е целесъобразно да бъде приложен редът, предвиден в Закона за общинската собственост и Наредбата за реда за придобиване, управление и разпореждане с общински имоти и вещи, към която препраща и Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас. 
 Сдружение Фондация „Лили Иванова“ е юридическо лице с нестопанска цел, регистрирано в обществена полза, вписано в централния регистър на Министерството на правосъдието и заявените дейности, които ще се извършват в Бургас отговарят на целите на сдружението. Отправено е искане трайните подобрения по обекта, които ще останат в полза на „Благоустройствени строежи“ да бъдат приспаднати от размера на дължимия наем, тъй като организирането на подобен тип център изисква значителни инвестиции. 
Предвид гореизложеното и на основание чл. 21, ал. 1, т. 8 от ЗМСМА и чл.18, ал.2 във връзка с чл.12, ал.1, т.10 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас и чл.147, ал.2 от Търговския закон, предлагам на Общински съвет – Бургас да вземе следните:

РЕШЕНИЯ:
1. Дава съгласие „Благоустройствени строежи“ ЕООД да отдаде под наем за срок от 10 години, Обект „Бургаски вечери“, Сграда 07079.618.3.28, област Бургас, община Бургас, гр. Бургас, п.к. 8000, Парк "Езеро", частна собственост, с предназначение Сграда за обществено хранене, брой етажи 1, застроена площ 62 кв. м., ведно с прилежаща закрита площ от 443кв.м на Фондация „Лили Иванова“ като наемът се определи по реда на Приложение № 3 от Тарифата към Наредбата за определянето и администрирането на местните такси и цени на услуги на територията на Община Бургас.
2.  Дава съгласие извършените СМР, представляващи трайни подобрения да бъдат прихванати от размера на дължимия наем
3. Възлага на управителя на „Благоустройствени строежи“ ЕООД да предприеме действия по изпълнение на решението по т.1, включително и промяна на предназначението на обекта 
4.  На основание чл. 60 ал.1 от Административно- процесуалния кодекс, допуска предварително изпълнение на настоящото решение, поради необходимостта ремонтните дейности да бъдат извършени преди летния сезон. 


С уважение,

СТАНИМИР АПОСТОЛОВ
ЗАМ.-КМЕТ „ФИНАНСИ, БЮДЖЕТ, ИКОНОМИКА
И МОРСКО ДЕЛО“

